Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2022/C 131/12)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel időpontjától számított három hónapon belül tehető meg.

EGYSÉGES DOKUMENTUM

„ΜΑΚΑΡΟΝΙΑ ΤΗΣ ΣΜΙΛΑΣ / MAKARONIA TIS SMILAS / ΜΑΚΑΡΟΝΙΑ ΤΟΥ ΣΚΛΙΝΙΤΖΙΟΥ / MAKARONIA TOU SKLINITZIOU”

EU-szám: PGI-CY-02763 – 2021.3.5.

OEM ( ) OFJ (X)

1. Elnevezés (OFJ)

„Μακαρόνια της Σμίλας / Makaronia tis Smilas / Μακαρόνια του Σκλινιτζιού / Makaronia tou Sklinitziou”

2. Tagállam vagy harmadik ország

Ciprus

3. A mezőgazdasági termék vagy élelmiszer leírása

3.1. A termék típusa

2.5. osztály: Tészta

3.2. Az 1. pontban szereplő elnevezéssel jelölt termék leírása

A „Makaronia tis Smilas / Makaronia tou Sklinitziou” keménybúza-liszt, némi só és víz összekeverésével és/vagy más típusú liszt, búzadara, só és víz összekeverésével előállított száraztészta. A termék előállítása során olívaolaj is felhasználható.

Fizikai jellemzők

A „Makaronia tis Smilas / Makaronia tou Sklinitziou” tésztán hosszában vékony üreg fut végig, alakja pedig jól láthatóan szabálytalan, elsősorban azért, mert a szárított tészta (Makaronia) a végeinél vékonyabb, mint a közepénél.

Hosszúság: 3–6 cm

Vastagság: 0,3–0,7 cm (a legvastagabb ponton)

Szín: fehéres

Állag: kemény, sima felület

Kémiai jellemzők

Nedvességtartalom: kevesebb mint 12 %

Szénhidrátok: 70–80 %

Sótartalom: kevesebb mint 1 %

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

A „Makaronia tis Smilas / Makaronia tou Sklinitziou” előállításának a meghatározott földrajzi területen elvégzendő lépései a következők:

— a tésztának a hozzávalók összekeverésével történő elkészítése,

— a tészta pihentetése,

— a tészta kis darabokra vágása,

— az egyes darabok szittyószár (sklinitzi) segítségével történő formázása,

— szárítás.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A „Makaronia tis Smilas / Makaronia tou Sklinitziou” tésztát átlátszó csomagolásban forgalmazzák. A fogyasztó számára a csomagoláson keresztül láthatók a termék jellemzői, különösen annak viszonylag szabálytalan formája, valamint állaga és jellegzetes hosszanti ürege, amelyekből látható, hogy a termék kézzel készült.

A termék csomagolását és címkézését a meghatározott földrajzi területen kell elvégezni a megfelelő nyomonkövethetőség, valamint a termék sérülésének elkerülése érdekében. Ha a terméket csomagolás céljából az előállítási területen kívülre szállítanák, azzal megnőne a termék minőségbeli romlásának és sérülésének kockázata, ugyanis fennállna a tészta összezúzódásának és/vagy széttöredezésének a veszélye.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson fel kell tüntetni a következőket:

— a „χειροποίητα ζυμαρικά” (cheiropoíita zymariká) szöveg, amelynek jelentése „kézzel készített tészta”;

— a formázáshoz használt szittyószár (sklinitzi) említése.

4. A földrajzi terület tömör meghatározása

A Ciprusi Köztársaság egész területe.

5. Kapcsolat a földrajzi területtel

A „Makaronia tis Smilas / Makaronia tou Sklinitziou” elnevezés bejegyzése iránti kérelem a termék sajátos fizikai tulajdonságain, valamint az évek során kialakult hírnevén alapul. A „Makaronia tis Smilas / Makaronia tou Sklinitziou” belül üreges, és a szárított termék végei és közepe között sajátos szabálytalanság figyelhető meg.

A „Makaronia tis Smilas / Makaronia tou Sklinitziou” jellemzői a készítők hozzáértésének és helyi szakértelmének köszönhetők. Konkrétan:

Először is nagy jelentőséggel bír a termék előállításához használt speciális eszköz kiválasztása. Ezt a vékony, nádhoz hasonló szárat gondosan választják ki és metszik a Juncus nemzetség fajaihoz tartozó növényekből. A helyi dialektusban a növényt – és tágabb értelemben az eszközt is – „sklinitzi”-nek nevezik. Olykor a sklinitzi helyett egy „smíla” néven ismert vékony nyársat is használnak, ami különösen régebben volt jellemző. A termék tehát a nevét is ennek az eszköznek köszönheti. A készítők által éveken át használt sklinitzihez egy kb. 30–40 cm hosszú, sima felületű, hengeres szárat választanak ki. A „Makaronia tis Smilas / Makaronia tou Sklinitziou” egyenletesen hengeres üregének kialakítására az ellaposodó vagy durva felületű szárak nem alkalmasak.

A termék sajátos jellemzőinek kialakulása szempontjából egy másik fontos tényező a tészta rugalmassága, amely a pihentetési időtől függ. A tésztából a sklinitzi segítségével kis méretű, hengeres, a végeinél elkeskenyedő darabokat formáznak. Minden egyes tésztadarab a „Makaronia tis Smilas / Makaronia tou Sklinitziou” részét képezi. A termék vastagságát az egyes készítők sklinitzi segítségével végzett tésztaformázással kapcsolatos tapasztalata és technikája határozza meg. A legtapasztaltabb készítők egyszerre több tésztadarabot is képesek kezelni és formázni, ami felgyorsítja a folyamatot és növeli a termelékenységet.

A készítők műgondjára és hozzáértésére a „Makaronia tis Smilas / Makaronia tou Sklinitziou” szárítása során is szükség van. A friss „Makaronia tis Smilas / Makaronia tou Sklinitziou” tésztát úgy kell szűrőkbe vagy szárítókosarakba helyezni, hogy a darabok ne érintkezzenek egymással. Így azok jobban és egyenletesebben tudnak száradni. Az egyes készítők tapasztalata határozza meg, hogy a termék mikor tekinthető késznek. Az ellenőrizendő kritériumok a következők: a) a tészta felülete ne legyen ragadós, és b) a darabok jellegzetes hangot adjanak, amikor összerázzák őket.

A szakirodalmi források különleges alkalmakkor – köztük bizonyos ünnepnapokon – fogyasztott hagyományos ételként hivatkoznak a „Makaronia tis Smilas / Makaronia tou Sklinitziou” tésztára. Az ételt vasárnaponként, de a ciprusi esküvőkön és aratás idején is fogyasztották. A helyi folklórral foglalkozó szakirodalom szerint a „Makaronia tis Smilas / Makaronia tou Sklinitziou” elkészítése a falusi nők számára a társasági élet része volt. Sőt, a nők egymással „versenyezve” igyekeztek a „Makaronia tis Smilas / Makaronia tou Sklinitziou” tésztát különböző alakzatokba rendezni a szárítókosarakban.

Amellett, hogy ciprusi helyi termékként hosszú múltra tekint vissza, a „Makaronia tis Smilas / Makaronia tou Sklinitziou” az elmúlt években különleges hírnévre tett szert, és a „modern” étrend részévé vált. A „Makaronia tis Smilas / Makaronia tou Sklinitziou” elnyerte a ciprusi gasztronómia „Taste Cyprus Delightful Journeys” címét, és egyike azoknak a termékeknek, amelyeket bemutatnak a ciprusi vidék különböző településein 2004 óta megrendezett Hagyomány és kultúra fesztiválján. A „Makaronia tis Smilas / Makaronia tou Sklinitziou” tésztának különleges szerep jut a híres szakácsok részvételével megtartott, a ciprusi tésztafélék előtt tisztelgő rendezvényeken, és a termék számos, a ciprusi gasztronómiát népszerűsítő nyomtatott és elektronikus kiadványban is szerepelt már.

Hivatkozás a termékleírás közzétételére

http://www.moa.gov.cy/moa/da/da.nsf/All/FE9A90EB4A75497BC22583A9003E9C46/$file/Προδιαγραφή%20μακαρόνια%20της%20σμίλας.pdf

(1) HL L 343., 2012.12.14., 1. o.